പുനീത് രാജ്കുമാറിന്റെ വിയോഗം ഇളയ സഹോദരനെ നഷ്ടപ്പെട്ടതുപോലെയെന്ന് മോഹന്ലാല് തിരുവനന്തപുരം: കന്നട പവര്സ്റ്റാര് പുനീത് രാജ്കുമാറിന്റെ വിയോഗത്തില് ആദരാഞ്ജലികള് അര്പ്പിച്ച് നടന് മോഹന് ലാല്. പുനീത് രാജ്കുമാറിന്റെ വിയോഗ വാര്ത്ത വിശ്വസിക്കാനാകുന്നില്ലെന്ന് മോഹന്ലാല് പറഞ്ഞു. ഫേസ്ബുക്കില് പങ്കുവെച്ച കുറിപ്പിലൂടെയായിരുന്നു താരത്തിന്റെ പ്രതികരണം. പുനീത് രാജ്കുമാറിന്റെ വിയോഗം വലിയ ആഘാതമുണ്ടാക്കി. ഇപ്പോഴും വാര്ത്ത വിശ്വസിക്കാന് പ്രയാസമാണ്. എനിക്ക് ഒരു ഇളയ സഹോദരനെ നഷ്ടപ്പെട്ടതുപോലെ തോന്നുന്നു. അദ്ദേഹത്തിന്റെ കുടുംബത്തിന് വേണ്ടി പ്രാര്ത്ഥിക്കുന്നു. നികത്താനാകാത്ത ഈ നഷ്ടം അതിജീവിക്കാന് അവര്ക്ക് ശക്തിയുണ്ടാകട്ടെ എന്ന് ആഗ്രഹിക്കുന്നുവെന്ന് മോഹന്ലാല് ഫേസ്ബുക്കില് കുറിച്ചു. വെള്ളിയാഴ്ച്ച ഉച്ചയോടെയാണ് പുനീത് രാജ് കുമാര് അന്തരിച്ചത്. ഹൃദയാഘാതത്തെ തുടര്ന്നായിരുന്നു അന്ത്യം. കന്നട സിനിമയില് ഏറ്റവും കൂടുതല് പ്രതിഫലം വാങ്ങുന്ന താരമാണ് പുനീത് കുമാര്. ഏപ്രിലില് പുറത്തിറങ്ങിയ യുവരത്നയാണ് അദ്ദേഹം അഭിനയിച്ച അവസാന ചിത്രം. പ്രശസ്ത കന്നട നടന് ഡോ രാജ്കുമാറിന്റെ മകനാണ് പുനീത് രാജ് കുമാര്. സിനിമാ രാഷ്ട്രീയ ലോകത്തെ നിരവധി പേര് അദ്ദേഹത്തിന്റെ വിയോഗത്തില് അനുശോചനം അറിയിച്ചു.